Vrou beseer in perdryongeluk op strand in Oos-Londen | Maroela Media
Vrou beseer in perdryongeluk op strand in Oos-Londen
Valerie en Emile Streicher Foto: Facebook
Valerie Streicher (29) van Oos-Londen is Sondag op die strand by Cove Rock in die Oos-Kaap beseer toe sy van haar perd afgeval het.
Streicher en drie vriende het gaan perdry, het die Nasionale Seereddingsinstituut (NSRI) in 'n verklaring gesê. Die perd het haar glo reeds vroeër laat afval, maar sy het net haar ken seergemaak en weer opgeklim. Die perd het haar weer laat afval en die moontlikheid het bestaan dat sy rug- en nekbeserings opgedoen het.
Die span van die NSRI is omstreeks 12:30 na die toneel ontbied.
Esther Wallace, 'n voormalige paramedikus en vrou van Leonard Wallace, 'n NSRI-vrywilliger en paramedikus by die Oos-Kaapse departement van gesondheid, was saam met die groep vriende. Sy het dadelik hulp ontbied en Streicher op die toneel gestabiliseer.
Die toneel was op sagte strand en 'n ambulans kon nie by Streicher uitkom nie. Sy is op 'n traumabord vasgemaak en 'n helikopter is ontbied. "Ons het die pasiënt agterin ons seereddingsvoertuig geplaas en haar na 'n veilige gebied geneem waar ons landingsplek gemaak het vir die helikopter," het die NSRI in die verklaring gesê.
Streicher is daarna na die Beacon Bay Life Care-hospitaal geneem.
Emile Streicher, Valerie se man, het Sondagaand gesê die X-straalplate het bevestig dat sy nie 'n rugbesering opgedoen het nie, net 'n erge kneusplek. Hy het die NSRI bedank vir hul bystand.